ROMÂNIA VREA 6 MEDALII LA JOCURILE OLIMPICE DE LA RIO

ROMÂNIA VREA 6 MEDALII LA

JOCURILE OLIMPICE DE LA RIO

Între 5 și 31 august, iubitorii sportului de pe întreaga planetă sunt conectați la Jocurile Olimpice de vară, care se desfășoară în acest an în orașul brazilian Rio de Janeiro. Este pentru prima dată când Olimpiada are loc într-o țară din America de Sud, iar Brazilia găzduiește în doar doi ani încă o competiție sportivă majoră, după Campionatul Mondial de fotbal din 2014. Jocurile din acest an vor conține 28 de sporturi, inclusiv rugby în 7 și golf – incluse în „familia olimpică” în 2009 – iar în metropola braziliană sunt așteptați aproximativ 10.500 de sportivi, din 207 țări. Între aceștia, însă, nu se vor afla 68 de atleți ruși, care au fost suspendați de Comitetul Internațional Olimpic (CIO) pe motiv că au fost dopați în cadrul unui program finanțat chiar de guvernul acestei țări. Comitetul Olimpic din Rusia a contestat decizia la Tribunalul de Arbitraj Sportiv (TAS) de la Lausanne, dar fără succes, iar autoritățile de la Moscova acuză că sportivii sunt victimele unui complot politic.

TEAMĂ DE ZIKA ȘI DE ATENTATE TERORISTE

Rio de Janeiro a fost desemnat ca oraș-gazdă al acestei ediții a Olimpiadei în 2009, câștigând competiția cu Madrid, Tokyo și Chicago. Nu toți locuitorii au fost însă încântați de acest fapt. Mii de oameni au protestat în mai multe rânduri față de găzduirea acestei competiții, fiind nemulțumiți că, în condițiile în care sănătatea sau educația se confruntă cu probleme majore, guvernul alocă sume mari de bani organizării acestui eveniment.

Numai pentru securitate Rio de Janeiro a primit din partea guvernului brazilian o finanțare unică de 2,9 miliarde de reali (850 milioane de dolari). O altă problemă majoră o reprezintă virusul Zika, motiv pentru care mai mulți sportivi au renunțat să mai participe la Jocuri. Printre aceștia se numără și jucătoarea româncă de tenis Simona Halep. Asigurările date de Organizația Mondială a Sănătății, că nu există motive de îngrijoare decât pentru persoanele însărcinate și că răspândirea țânțarilor purtărori ai acestui virus este foarte mică în luna august, nu au avut darul de a-i liniști pe toți.

La fel ca și la Campionatul European de fotbal, un motiv de teamă îl reprezintă posibilele atentate teroriste. Cu o lună înainte de startul Olimpiadei, autoritățile braziliene au dublat numărul de trupe care vor asigura securitatea, acesta ajungând la 85.000. În plus, vor fi implicați în această operațiune și 250 de polițiști din 55 de țări, la care se vor adăuga membri ai serviciilor de combatere a terorismului din SUA, Franța și Belgia. Mascota Jocurilor Olimpice de la Rio de Janeiro este Vinicius de Moraes și reprezintă un amestec între mai multe mamifere care trăiesc în Brazilia. Beth Lula, directorul brandului care a realizat mascota, susține că aceasta înfățișează diversitatea socială și culturală a Braziliei.

LA BEIJING, CEA MAI SLABĂ „ZESTRE”

România este reprezentată de 98 de sportivi la Olimpiada de la Rio de Janeiro, iar singurul sport de echipă la care participă țara noastră este întrecerea feminină de handbal. Pentru prima dată din 1968 încoace, echipa feminină de gimnastică nu e prezentă la Jocuri, aceasta ratând calificarea la marea întrecere din Brazilia. Gimnastica artisică românească e prezentă doar la probele de individual, unde concurează Cătălina Ponor, Marian Drăgulescu și Andrei Vasile Muntean, în timp ce Larisa Iordache este rezervă. Alin Moldoveanu, campionul olimpic la tir în 2012 care ratase calificarea la Rio, participă și el la această Olimpiadă, după ce a primit o invitație din partea organizatorilor. Din păcate, atletul Mihai Donisan a fost exclus de la jocuri cu puțin timp înainte de start, pe motiv că s-a dopat. Obiectivul delegației tricolore în Brazilia este cucerirea a cel puțin șase medalii, ceea ce ar reprezenta cea mai săracă „zestre” din ultimii 60 de ani.

Din 1956 și până în prezent, România a luat cele mai puține medalii în 2008, la Jocurile Olimpice de la Beijing: 8. „E puțin, dar sperăm să avem mai mulți sportivi la Jocurile viitoare”, a comentat Elisabeta Lipă, ministrul Tineretului și Sportului. „Am mers exact pe ce am discutat cu federațiile naționale, între șase și opt medalii. Cine știe, poate apare o surpriză”, a precizat și Alin Petrache, președintele Comitetului Olimpic și Sportiv Român (COSR).

SCANDALUL „PORTDRAPELUL”

Gimnasta Cătălina Ponor a fost desemnată să fie portdrapelul României la festivitatea de deschidere a Jocurilor Olimpice de la Rio. Decizia dat însă naștere la controverse, după ce șeful COSR, Alin Petrache, îi atribuise inițial această onoare jucătoarei de tenis Simona Halep. „Mă gândeam că voi fi eu sau Cristina Neagu (n.r. votată cea mai bună handbalistă a lumii în 2015) purtătoare a drapelului. O felicit pe Cătălina Ponor, este o onoare să fii portdrapel al României la Rio”, a reacționat Halep, care, ulterior, a decis să nu mai meargă la Olimpiadă, pe motiv că se teme de virusul Zika.

Declarația Simonei l-a înfuriat pe gimnastul Marian Drăgulescu, care a criticat-o pe pagina personală de Facebook: „Am tot respectul pentru Simona, dar această declarație mi se pare jignitoare la adresa mea, a Cătălinei și a celorlalți sportivi care au adus României medalii europene, mondiale și olimpice! Onoarea revine celei care a câștigat medalii pentru România, nu celei care a câștigat mulți bani și nu a adus nicio medalie acestei națiuni”. Jocurile Olimpice de la Rio de Janeiro sunt transmise în țară integral de TVR. Iubitorii sportului din România pot urmări întrecerile pe toate cele patru canale ale postului public de televiziune: TVR 1, TVR 2, TVR 3 și TVR HD.

MUGUR BĂILEȘTEANU

Contents